Diari Oficial de la Generalitat Valenciana


Sumari del DOGV 7519, del 06-05-2015 (2015/4036)

RESOLUCIÓ de 4 de maig de 2015, de la directora general del Secretariat del Consell i Relacions amb les Corts, per la qual es disposa la publicació del conveni marc entre la Generalitat i Empreses Innovadores de la Garrofa per a intercanviar investigacions i divulgacions tecnològiques respecte de la garrofera.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7519

Data del DOGV
:   06-05-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/4036


Data del document
:   04-05-2015

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 4 de maig de 2015, de la directora general del Secretariat del Consell i Relacions amb les Corts, per la qual es disposa la publicació del conveni marc entre la Generalitat i Empreses Innovadores de la Garrofa per a intercanviar investigacions i divulgacions tecnològiques respecte de la garrofera. [2015/4036]  
La Generalitat i Empreses Innovadores de la Garrofa han subscrit, prèvia tramitació reglamentària, l'1 d'abril de 2015, un conveni marc per a intercanviar investigacions i divulgacions tecnològiques respecte de la garrofera.  
En compliment del que establix l'article 20 del Decret 176/2014, de 10 d'octubre, del Consell, procedix la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 244/2015 i que figura com a annex d'esta resolució.  
  
Valencia, 4 de maig de 2015.- La directora general del Secretariat del Consell i Relacions amb les Corts: Marta Martí Arador.  
  
  
Conveni marc de col·laboració entre Empreses Innovadores de la Garrofa i la Generalitat, a través de la Conselleria de presidència i Agricultura, Pesca, Alimentació i Aigua, per a intercanviar investigacions i divulgacions tecnològiques, respecte de la garrofera.  
  
Reunits  
D'una part, Empreses Innovadores de la Garrofa, d'ara en avant EiG, amb núm. CIF Q98633877, domicili social en ctra. Barcelona, 55. 43555 Sta. Bàrbara, Tarragona (Espanya) i en nom seu i representació Josep Borràs Pàmies, en qualitat de president, nomenat en l'acta fundacional de l'associació de data 29 de juny de 2012, en la dita data i inscrita en el Registre Nacional d'Associacions amb el núm. 601.487, amb data 14 de desembre de 2012.  
I d'una altra, la Generalitat, a través de la Conselleria de Presidència i Agricultura, Pesca, Alimentació i Aigua, d'ara en avant CPAPAiA, amb CIF Q8789430S, amb seu a València, i en nom seu i representació José Císcar Bolufer, nomenat per Decret 20/2012, de 7 de desembre, del president de la Generalitat, i en virtut de les atribucions que li vénen conferides pel Decret 89/2014, de 13 de juny, del Consell, pel qual aprova el Reglament Orgànic i Funcional de la Presidència i de la Conselleria de Presidència i d'Agricultura, Pesca, Alimentació i Aigua.  
  
Ambdós parts es reconeixen mútuament en la qualitat en què intervenen i la capacitat legal necessària per a la firma del present conveni, i a este efecte,  
  
Exposen  
1. Que ambdós entitats tenen objectius i interessos comuns en els camps de desenrotllament econòmic, científic i divulgatiu.  
2. Que per a contribuir al millorament econòmic i social de la Comunitat Valenciana és de fonamental importància que s'establisquen relacions d'intercanvi en els camps de la ciència i la investigació.  
  
3. Que algunes organitzacions sectorials (en este cas EiG) són cridades per raó d'essència, finalitat i objectius, a establir els canals de comunicació que permeten l'intercanvi del coneixement científic i divulgatiu.  
  
4. Que la Conselleria de Presidència i Agricultura, Pesca Alimentació i Aigua (d'ara en avant CPAPAiA) fomenta i promou tot allò que afavorisca la innovació i el desenrotllament en el món rural i en especial les produccions més representatives de la Comunitat.  
5. Que per tot això les dos institucions consideren convenient acréixer la seua vinculació acadèmica, científica i tècnica, establint per a això els instruments adequats.  
I a este efecte, decidixen subscriure un conveni de cooperació científica i divulgativa, d'acord amb les següents,  
  
Clàusules  
  
Primera. Finalitat de l'acord de cooperació  
EiG i CPAPAiA es comprometen a fomentar l'intercanvi d'experiències en els camps de la investigació, experimentació i transferència tecnològica dins d'aquelles àrees en les quals ambdós tinguen interés manifest.  
  
Segona. Modalitats de col·laboració  
A fi de satisfer els objectius definits en l'article anterior, ambdós parts es comprometen, en la mesura dels mitjans que puguen disposar, i d'acord amb les normes de cada institució, a:  
a) Afavorir la participació conjunta en projectes i programes d'investigació i desenrotllament bilaterals o multilaterals.  
b) Assessorament mutu en qüestions relacionades amb l'activitat d'ambdós entitats.  
c) Suport recíproc en la formació de bases de dades, busques bibliogràfiques i l'ús de qualsevol material i instal·lacions utilitzades per a la investigació i experimentació.  
d) Aquelles altres que siguen considerades d'interés mutu, dins de les disponibilitats de les parts i de les activitats que constituïxen l'objecte del present acord.  
  
Tercera. Establiment de la cooperació  
L'execució de les modalitats de cooperació previstes en el present conveni marc serà objecte de convenis específics elaborats de comú acord entre ambdós institucions, en els quals figuraran l'objecte de la col·laboració, el pla de treball, els participants i el finançament.  
  
  
Quarta. Comissió de Seguiment  
Per a facilitar l'elaboració dels convenis específics i el seu compliment, es constituirà una Comissió de Seguiment paritària integrada pel president i/o coordinador tècnic per part d'EiG i un tècnic de l'associació i per part de la CPAPAiA el director general de Producció Agrària i Ramaderia i un funcionari de la mencionada direcció general.  
  
L'esmentada comissió realitzarà almenys anualment un balanç de les accions realitzades o en curs i elaboraran, si és el cas, un informe que serà comunicat a les instàncies apropiades.  
  
Quinta. Finançament  
El present conveni no suposarà increment pressupostari per a la Generalitat, i les actuacions que se'n deriven es finançaran amb el gasto associat a les activitats ordinàries d'ambdós parts.  
Estes podran col·laborar per a obtindre fons de finançament extern d'entitats i organismes, que seran utilitzats per a recolzar les activitats que es realitzen en l'àmbit d'este acord, sobre la base d'una justa reciprocitat.  
L'aplicació i execució d'este conveni, incloent-hi a este efecte tots els actes jurídics que pogueren dictar-se en la seua execució i desenrotllament, no podrà suposar obligacions econòmiques per a la Generalitat, i en tot cas, haurà de ser atesa amb els seus mitjans personals i materials.  
  
  
Sexta. Sentit del conveni  
El present conveni marc no ha d'interpretar-se en el sentit d'haver creat una relació legal o financera entre les parts. Este constituïx una declaració d'intencions el fi de la qual és promoure autèntiques relacions de benefici mutu en matèria de col·laboració divulgativa i científica-tècnica i que suposen una sinergia d'actuacions sense increments pressupostaris.  
Conforme a l'article 4-1,c del Reial Decret Legislatiu 3/2011, de 14 de novembre, pel qual s'aprova el text refós de la Llei de Contractes del Sector Públic este conveni queda exclòs del seu àmbit d'aplicació.  
  
  
Sèptima. Duració  
El conveni marc ací subscrit tindrà validesa mínima a partir de la data de la seua firma, de tres anys, després dels quals podrà renovar-se anualment a iniciativa de qualsevol de les parts, amb l'acord previ que en este sentit ha d'establir-se abans de la data de la seua terminació.  
Octava. Modificació  
Les parts podran modificar el present conveni marc en qualsevol moment per acord exprés de les parts firmants.  
  
Novena. Resolució del conveni  
El present conveni marc podrà resoldre's per les causes següents:  
1. Per mutu acord de les parts.  
2. Per expiració del termini de duració inicial o de les seues pròrrogues.  
3. Per incompliment de les obligacions pactades o per haver infringit el deure de lleialtat.  
4. Per decisió unilateral d'una de les parts.  
En les causa 3 i 4 anteriors es procedirà per mitjà de comunicació expressa per escrit a l'altra part amb una antelació de sis mesos a la data en què haja de donar-lo per conclòs.  
En tot cas, en el cas que es procedira a la resolució del present Conveni Marc, ambdós parts es comprometen a finalitzar el desenrotllament de les accions ja iniciades en el moment de la notificació de la resolució.  
  
  
Deu. Protecció de dades de caràcter personal  
De conformitat amb la Llei Orgànica 15/1999, de 13 de desembre, de Protecció de Dades de Caràcter Personal, ambdós entitats informen que per mitjà de la firma del present document se'ls autoritza per al tractament de les dades personals indicats en este, que seran incloses en un fitxer amb les finalitats que es desprenen de forma directa de la relació establida entre ambdós, i amb els límits derivats del present conveni.  
  
Així mateix, s'informa de la possibilitat d'exercitar els drets d'accés, rectificació, cancel·lació i oposició dirigint la seua sol·licitud per escrit a EiG, en l'adreça ctra. Barcelona, 55, CP 43403, Tarragona, o a la Conselleria de Presidència i d'Agricultura, Pesca, Alimentació i Aigua, Direcció General de Producció Agrària i Ramaderia, en l'adreça ciutat administrativa 9 d'Octubre, c/ Castan Tobeñas, 77, edif. B3 P2, 46080 València, amb la referència «Protecció de dades personals»  
  
Ambdós entitats es comprometen a tractar de manera confidencial les dades personals dels membres d'ambdós entitats, que els siguen facilitades en el marc de la relació mantinguda, a tractar-les d'acord amb la normativa de protecció de dades personals, i a utilitzar-les, exclusivament, amb les anteriors finalitats.  
  
Onze. Discrepàncies  
Les parts es comprometen a resoldre de manera amistosa al si de la Comissió de Seguiment qualsevol desacord que puga sorgir en el desenrotllament del present conveni, bé entenent que amb anterioritat s'aplicaran els criteris de bona fe i voluntat d'arribar a acords.  
  
En cas de conflicte les parts se sotmeten als jutjats i tribunals de la ciutat de València, amb renúncia al seu fur propi.  
I en prova de conformitat de tot això, firmen per duplicat el present document, en el lloc i la data que a continuació s'indiquen.  
  
  
València, 1 d'abril de 2015  
  
Per Empreses Innovadores de la Garrofa: Josep Borràs Pàmies  
Per la Conselleria de Presidència i Agricultura, Pesca, Alimentació i Aigua: José Císcar Bolufer